**ПРАВИЛА**

**ЗА ОТПУСКАНЕ НА ЕДНОКРАТНА ФИНАНСОВА ПОМОЩ НА ЖИТЕЛИ НА ОБЩИНА ГАБРОВО**

**Раздел І**

**Общи положения**

**Чл. 1. Тези правила** уреждат реда и начина за отпускане на еднократна финансова помощ за задоволяване на здравни потребности на лица и семейства от общинския бюджет на Община Габрово.

**Чл. 2.** (1)Всяка година, Общински съвет Габрово, с приемането на годишния бюджет на общината, определя общия размер на средствата, предвидени за отпускане на помощи по тези правила.

(2) Максималният размер на помощта се определя ежегодно с решението за приемане на бюджета на Община Габрово.

**Чл. 3.** Финансова помощ се отпуска на здравно осигурени лица, нуждаещи се от лечение и/или последващи медицински интервенции, които не са в състояние сами или с помощта на семейството си да осигурят финансирането на лечението си.

**Чл. 4.** Финансова помощ се отпуска на лица, които са регистрирани по постоянен адрес на територията на общината.

**Раздел II**

**Основания за отпускане**

**Чл. 5.** Финансова помощ за задоволяване на здравни потребности на лицата по чл. 3 се предоставя за лечение, медицински интервенции и съпътстващи процедури.

**Чл. 6**. Финансова помощ не се отпуска на лица, които са получавали такава от Община Габрово през последните 24 месеца.

**Раздел III**

**Критерии и изисквания за определяне и отпускане на помощта**

**Чл. 7.** (1) Изисквания към заявителя или родителя за отпускане на еднократна помощ:

1. Да има постоянен адрес на територията на Община Габрово минимум 18 месеца от датата на подаване на заявлението по чл. 9, ал. 1, т. 1.

2. Месечният доход на член на семейството за период от шест месеца, предхождащ подаването на заявлението да е под една минималната работна заплата за страната за периода.

(2) Данните по предходната алинея се удостоверяват с предоставените по чл. 9 документи.

**Раздел IV**

**Необходими документи за определяне и отпускане на помощта**

**Чл. 9.** (1) Необходими документи за кандидатстване за еднократна помощ:

1. Заявление по образец
2. Декларация по образец

3. Медицински документи, удостоверяващи нуждата от лечение/експертно решение от ТЕЛК/НЕЛК, епикризи и др./

4. Документ за доход на лицето или семейството за предходните шест месеца

5. Документи, обосноваващи необходимостта от финансово подпомагане

6. Други (по преценка на комисията)

(2) Комисията извършва служебна проверка на семейното положение на заявителя.

**Раздел V**

**Процедура  за определяне и отпускане на помощта**

**Чл. 10** (1) Заявлението за отпускане на еднократна помощ се подава до кмета на общината.

(2) Към заявлението се прилагат документите, посочени в чл. 9, които следва да съответстват на основанието за отпускане на помощта, посочено в заявлението.

**Чл. 11.** (1) Заявленията се разглеждат от Комисия, назначена със заповед на кмета на община Габрово, в състав от 5 лица:

1. външен експерт (медицинско лице)

2. общински съветник, определен от Общински съвет Габрово

1. заместник-кмет „Образование, социални дейности, култура и туризъм“
2. служител от Дирекция „Образование и социални дейности“
3. служител от Дирекция „Финансово-счетоводна“.

(2) В заповедта по ал. 1 се определят резервни членове, които в случай на отсъствие на титулярите да участват в работата на Комисията.

(3) Председател на Комисията е заместник-кмет „Образование, социални дейности, култура и туризъм“.

**Чл.12**. Комисията се свиква на заседание от председателя и изготвя предложение по чл. 16 в едномесечен срок от постъпване на заявлението за еднократна финансова помощ.

**Чл. 13.** (1) Заседанията на комисията са редовни, при присъствие на повече от половината от нейните членове, сред които задължително е медицинското лице.

(2) Заседанията на комисията са закрити.

(3) Решенията за одобряване на кандидатите за финансово подпомагане се вземат с мнозинство от повече от половината на членовете, при явно гласуване.

**Чл. 14**. При непълноти или неясноти в подадените документи, комисията определя срок за предоставяне на допълнителни документи и уведомява заявителя.

**Чл. 15**. (1) За всяко заседание на комисията се изготвя протокол, който съдържа информация за разгледаните заявления и взетите решения.

(2) Протоколът се подписва от присъстващите членове на комисията.

(3) Всеки заявител може да получи достъп до препис от протокола на комисията и решението по неговата преписка.

**Чл. 16.** (1) Комисията изготвя предложение до кмета на община Габрово за одобряване или неодобряване на заявлението за финансово подпомагане, в което посочва размера на помощта, при положително становище.

(2) Кметът на община Габрово издава заповед, с която отпуска еднократната помощ, за което заявителят се уведомява.

(3) Комисията води регистър на лицата, на които е отпусната/отказана еднократна помощ.

**Раздел VІ**

**Финансиране**

**Чл. 17.** (1)Размерът на еднократната помощ се определя за всеки конкретен случай, въз основа на приложените документи, доказващи здравословното и финансово състояние на кандидата.

(2) Когато от представените документи е видно, че необходимите средства, надвишават размера, определен в решението за приемане на бюджета на Община Габрово и комисията прецени, че на нуждите на кандидата следва да бъде отговорено в пълна степен, последната изготвя мотивирано предложение до Общински съвет Габрово.

**Чл. 18.**  Лицето, на което е отпусната помощта, получава същата лично или чрез законния си представител, по банкова сметка.

**Раздел VІІ**

**Допълнителни разпоредби**

**§.1** Семейството са съпрузите, ненавършилите пълнолетие деца, както и навършилите пълнолетие, ако продължават да учат, до придобиване на средно образование, но не по-късно от 20-годишна възраст (родени, припознати, осиновени, доведени, заварени, с изключение на сключилите брак).

**§.2** Съжителстващите на семейни начала лица се подпомагат като семейство.

**§.3** "Доходи" са брутни приходи, произхождащи от:

а) трудова дейност;

б) дейности в областта на селското, горското и водното стопанство;

в) продажба и/или замяна на движимо или недвижимо имущество;

г) продажба на акции, дялове и други участия в търговски дружества и други форми на съвместна дейност;

д) наем, рента и аренда;

е) авторски и лицензионни възнаграждения;

ж) дивиденти и доходи от дялово участие;

з) премии и награди от спортни състезания;

и) обезщетения и помощи;

к) пенсии;

л) стипендии;

м) месечни добавки за деца;

н) присъдени издръжки;

о) други.

**Раздел VІІI**

**Преходни и заключителни разпоредби**

**§.1. Тези правила са приети на основание чл. 21, ал. 1, т. 23 от ЗМСМА с Решение № …..на Общински съвет - Габрово, Протокол №….на редовно заседание на** Общински съвет Габрово**, проведено на …………… година и влизат в сила от 01.01.2023 година.**